Pia Kjærsgaard (DF), 2011-05-31:
Jeg skal prøve at fange pointen i de spørgsmål, der bliver stillet til mig, når jeg står her på talerstolen.
Jeg skal i hvert fald prøve at svare så klart, som jeg overhovedet kan.
Det synes jeg man har en forpligtelse til.
Det drejer sig jo meget om økonomi i dag.
Sådan må det være.
Dansk økonomi har været under pres de seneste år på grund af den finanskrise, som startede på det amerikanske aktie- og boligmarked, og som siden spredte sig til Europa.
Situationen efterlod Danmark med underskud i kassen på grund af svigtende salg af varer og stigende ledighed.
Danmark var heldigvis i udgangspunktet langt bedre stillet end mange af de andre europæiske lande, fordi vi i den økonomiske opgangstid havde ført en ansvarlig økonomisk politik og afdraget på vores gæld.
Mens regeringen og Dansk Folkeparti holdt igen, stod Socialdemokratiet og Socialistisk Folkeparti sådan lidt på sidelinjen og råbte op om, at der skulle bruges flere penge.
Det var godt, vi ikke lyttede, for så havde Danmark stået i en helt, helt uoverskuelig situation.
Så skete der jo det, at statsministeren holdt en nytårstale efter finanskrisen, hvor statsministeren proklamerede, at man ville afskaffe efterlønnen.
Det sagde Dansk Folkeparti fra begyndelsen vi ikke ville følge, men vi sagde også, at var der behov, var vi selvfølgelig til at tale med, som vi altid har været i de år, vi har haft politisk indflydelse.
Det er jo sådan, at der også kom en 2020-plan.
Vi ventede lidt længe på den.
Den kom så i april måned.
Og det viste sig, at der faktisk manglede 47 mia. kr. for at få balance i indtægter og udgifter.
Vi har også sagt, at hvis vi gik ind i forhandlinger, skulle vi nå en fornuftig aftale, så vi følte, at det samlet set var en fornuftig aftale.
Det synes vi faktisk vi har levet op til med den aftale, som efter 6 ugers hårdt arbejde, men også konstruktivt arbejde i Finansministeriet nu er gennemført.
Jeg vil godt nævne en række af de positive tiltag, som vi fik gennemført i sammenhæng med 2020-forhandlingerne.
Jeg vil bl.a. nævne genindførelsen af den permanente kontrol ved den danske grænse.
Det er et absolut nødvendigt forsvarsværn mod den stigende kriminalitet østfra og den nye trussel om masseindvandring fra de tusindvis af asylsøgere, som flygter fra de nye demokratier i Egypten og Tunesien.
Ja, man undres måske en lillebitte smule over, at der flygtes fra et begyndende demokrati.
Men der er jo altid grunde til at søge mod Europa for nordafrikanere og arabere.
Mens der ifølge Rigspolitiet i 2006 blev sigtet 2.879 østeuropæere, blev der i 2010 sigtet 6.029, hvoraf det særligt er rumænere og litauere, der står for stigningen.
Det er altså mere end en fordobling, og der er behov for at gøre noget.
I Sverige er man sådan set
undtagelsesvis godt tilfreds med den nye danske linje.
Således sagde den svenske finansminister Anders Borg den 20. maj til det svenske nyhedsbureau TT:
Det er selvfølgelig godt, at Danmark vil træffe foranstaltninger for at sikre, at vi ikke har narkotikasmugling, menneskesmugling eller andet, som foregår mellem Sverige og Danmark.
Det er jo sådan en grænsekontrol, vi selv har.
Formanden for Dansk Told & Skatteforbund, Jørn Rise Andersen, har sagt, at han ikke er i tvivl om, at det kan betale sig at genindføre kontrollen ved grænserne.
Jamen naturligvis har der været masser af kritiske røster.
Fuldblods tilhængere af det grænseløse Europa, dem, der ønsker en EU-stat, jovist, disse grædekoner har naturligvis fældet mange tårer.
Og så er der sommerhusudlejningsfirmaer i Vestjylland, der påstår, at vi nu får færre turister.
Altså, ærlig talt, hvor mange danskere sidder hjemme omkring spisebordet og diskuterer sommerens feriemål, og så bliver London foreslået, hvorefter familiefaren skærer igennem og slår fast, at nej, det kan der under ingen omstændigheder blive tale om, for der er jo grænsekontrol?
Eller kasserer danskerne måske USA, Thailand, Tyrkiet eller for den sags skyld Sverige som rejsemål, fordi man skal passere en form for grænsekontrol?
Sikke noget vrøvl.
Genindførelsen af grænsekontrollen vil være et værn mod kriminelle østeuropæere og asylsøgere, der vil have del i Danmarks vækst og velfærd.
Genindførelsen af grænsekontrollen er faktisk historisk.
Og så skal vi jo heller ikke glemme, at det nok er et værn imod kriminalitet, men også et værn om national dansk identitet, et værn, en grænse.
Det synes jeg også hører med i den debat.
Et land er et land, når der er en grænse.
Sådan skal det være.
Men selvfølgelig kan grænsekontrollen ikke stå alene.
Derfor har vi også fået indført tryghedspakken.
Dansk Folkeparti har i årevis slidt og slæbt for at få indført strengere straffe til forbrydere, der begår personfarlig kriminalitet.
Det har til tider undret os, hvor vanskelig en opgave det har været at løse, men nu ser det faktisk ud til at lykkes.
Straffen for overfaldsvoldtægter og hjemmerøverier fordobles.
Indsatsen mod omrejsende kriminelle styrkes.
Det skal være slut med, at zigøjnerbander rejser rundt i landet og begår organiseret tyveri og snyder turister i hasardspil, begår lommetyverier og snyder og fupper sig frem.
Kriminelle udlændinge skal udvises jo hurtigere, jo bedre.
Er der mulighed for, at de kan afsone i hjemlandet, skal en sådan mulighed udnyttes, og hvis ikke, skal de udvises hurtigst muligt herefter.
Flere udlændinge, der begår kriminalitet, skal i det hele taget idømmes udvisningsstraf.
Det skal være mere trygt at bo i Danmark.
Man skal ikke frygte at blive ramt af en vildfaren kugle, fordi man tilfældigvis bor på Nørrebro.
Derfor tilføres politiet yderligere 10 mio. kr. årligt målrettet bekæmpelsen af bande- og rockermiljøet.
Noget af det, der skaber meget stor utryghed i hverdagen, er de mange indbrud og tyverier, der finder sted i private hjem.
Der er ikke noget så modbydeligt som at komme hjem og opdage, at tyve har gennemrodet ens private sager – og det, der er værre: Hvis man er hjemme og bliver overfaldet, bundet og bastet.
Hjemmet fremstår ikke længere som den trygge ramme om dagliglivet, som det hidtil har gjort.
Derfor gennemfører vi med tryghedspakken også en styrket indsats mod indbrudskriminalitet og tyvebander.
På en lang række områder indføres der optjeningsprincipper, så man ikke som udlænding kan komme til Danmark og umiddelbart få del i velfærdsydelser på samme niveau som danskere, der har boet her i generationer.
Sådan må det være.
Også sundhedsområdet har fået et økonomisk rygstød.
Der etableres puljer til etablering af lægehuse og til akutlægebiler i yderområderne.
Der etableres et nyt center for partikelterapi til kræftbehandling, så børn, der lider af kræft, kan modtage en ny og mere skånsom behandling, der ikke medfører så store følgeskader som den eksisterende behandling.
Psykiatri- og genoptræningsområdet opprioriteres også.
2020-udfordringen er løst.
Dansk Folkeparti har sat markante fingeraftryk og fået gennemført mærkesager om grænsekontrol, længere straffe, udvisning af kriminelle udlændinge og en bedre sundhedssektor.
Dansk økonomi er, hvis det eksisterende flertal fortsætter efter et folketingsvalg, sikret i det kommende årti.
Jeg kan ikke lade være med her som afslutning på min tale, hvor vi netop har fået indført skrappere sanktioner mod bander og skrappere sanktioner mod kriminalitet, at vise dagens Fyens Stiftstidende.
Jeg ved ikke, hvor mange der har set den her video, der er lagt ud på YouTube, hvor Vollsmose Outlaws i den grad provokerer politiet.
Det er stærkt, stærkt grænseoverskridende: fuck systemet, her styrer Vollsmose Outlaws.
De dyrker selv en film, de har lagt ud på YouTube.
Jeg vil meget anbefale, at man ser den.
Jeg vil også anbefale politikerne, at vi gør noget ved den slags problemer.
Vi forsøger virkelig i Dansk Folkeparti, men det er stadig væk meget, meget alvorligt.
Henover skærmen glider en rulletekst til slut, hvor man skriver de mest forfærdelige ting om samfundet og politiet, det står på skrift, samtidig med at vi kan høre, at der bliver taget ladegreb på våben.
Jeg forstår godt, at økonomi er vigtigt.
Det er meget vigtigt, hvis vi skal bevare velfærden i det her samfund, overmåde vigtigt.
Vi skal have tryghed, vi skal have balance.
Men den slags ting her bør fortsat optage politikerne overmåde meget.
Jeg tror faktisk, at det optager rigtig mange danskere, der sidder derude; folk, der færdes rundtomkring; folk, der savner tryghed.
Og vi kan fortsat gøre en enorm indsats.
Jeg håber virkelig, at det er et stort set samlet Folketing, der kan være enige i den konklusion.